Θοδωρής Παπαλουκάς

Ο Θοδωρής Παπαλουκάς (Αθήνα, 8 Μαΐου 1977) είναι Έλληνας πρώην διεθνής καλαθοσφαιριστής. Έχει ύψος 2,00 μ. και βάρος 90 κιλά. Αγωνιζόταν ως πόιντ γκαρντ.

Σταδιοδρομία 
Ξεκίνησε την καριέρα του σε μικρή ηλικία στους Αμπελόκηπους από το 1995-1997, ενώ από το 1997 έως το 1999 αγωνίστηκε στη Δάφνη, με την οποία κατέκτησε το πρωτάθλημα της Α2, ως MVP της κατηγορίας και επομένως τον προβιβασμό της ομάδας στην πρώτη εθνική κατηγορία.

Το 1999 παραχωρήθηκε στον Πανιώνιο, μέχρι το 2001, οπότε και βρέθηκε στον Ολυμπιακό με μεταγραφή από τον Πανιώνιο και συμβόλαιο 4 χρόνων. Το 2002 στο Κύπελλο Ελλάδας, στον ημιτελικό με τον Παναθηναϊκό στο Final Four του ΣΕΦ (83-75) είχε 17 πόντους, 6 ασίστ, ανοίγοντας το δρόμο για το τρόπαιο που τελικά το κατέκτησε στον τελικό απέναντι στο Μαρούσι (74-66). Ωστόσο η αποτυχία του Ολυμπιακού σε πρωτάθλημα (με πλεονέκτημα έδρας και με προβάδισμα 2-0 επί της ΑΕΚ στους τελικούς) και Ευρωλίγκα (αποκλεισμός από τον μετέπειτα πρωταθλητή Ευρώπης, Παναθηναϊκό στον όμιλο του Top-16), έφερε την απόφαση του τότε ιδιοκτήτη, Σωκράτη Κόκκαλη, να μειώσει το μπάτζετ ως εκ τούτου ο Παπαλουκάς έσπασε το συμβόλαιο με τον Ολυμπιακό έπειτα από την άρνησή του για μείωση αποδοχών.

Το καλοκαίρι του 2002, ακολούθησε νέο συμβόλαιο με ελευθέρας στην ΤΣΣΚΑ Μόσχας. Με αυτόν σε θέση οδηγού η ΤΣΣΚΑ μπήκε σταδιακά στον δρόμο των επιτυχιών. Έπειτα από πολλές αποτυχίες, η “ομάδα του στρατού” είδε τον Παπαλουκά να την οδηγεί το 2006 στην κορυφή της Ευρώπης, με τον ίδιο να αναδεικνύεται MVP του Final Four έχοντας στον τελικό κόντρα στην Μακάμπι (73-69) 18 πόντους.  Επίσης πήρε τον τίτλο του Καλύτερου Ευρωπαίου Παίκτη. Έναν χρόνο αργότερα (2007) αναδείχθηκε MVP της κανονικής περιόδου της διοργάνωσης, έχασε όμως στον τελικό από τον Παναθηναϊκό με 93-91, με τον ίδιο να κάνει ιστορική εμφάνιση με 23 πόντους από 9/10 δίποντα, 5/6 βολές, 8 ασίστ και 28 αξιολόγηση. Το 2008 οδήγησε τους Ρώσους ξανά στην κορυφή της Ευρώπης. 

Το καλοκαίρι του 2008, ανακοινώθηκε η επιστροφή του στον Ολυμπιακό έπειτα από 6 χρόνια. Τη σεζόν 2008-09, έχοντας στο πλευρό του τους Νίκολα Βούιτσιτς, Γιάννη Μπουρούση, Παναγιώτη Βασιλόπουλο, Τζος Τσίλντρες, αλλά και τον Γιώργο Πρίντεζη, υπό τις οδηγίες του κόουτς Παναγιώτη Γιαννάκη, θα οδηγήσει τον Ολυμπιακό στην επιστροφή στα Φάιναλ Φορ μετά από 10 χρόνια. Τέλειωσε τη σεζόν έχοντας κατά μέσο όρο 8 πόντους, 5,2 ασίστ, 2,7 ριμπάουντ και 1,1 κλέψιμο στην Ευρωλίγκα, αλλά οι Πειραιώτες δεν μπόρεσαν να φτάσουν στον τελικό, χάνοντας ακολούθως και τους τίτλους στην Ελλάδα. Την επόμενη αγωνιστική χρονιά (2009-10) οι Πειραιώτες παρουσιάζουν μια από τις καλύτερες ομάδες της ιστορίας τους με μεγάλο αγωνιστικό μπάτζετ. Ο Παπαλουκάς αριθμεί 7,4 πόντους, 5,1 ριμπάουντ, 2,1 ριμπάουντ και 1,3 κλεψίματα ανά αγώνα, ενώ στο κομμάτι της δημιουργίας βγαίνει πρώτος στις ασίστ στην Ευρωλίγκα και οδηγεί τους «ερυθρόλευκους» στον τελικό της Ευρωλίγκα. Ο Ολυμπιακός όμως θα χάσει το τρόπαιο στον τελικό κόντρα στην Μπαρτσελόνα, όπως και το πρωτάθλημα στην Ελλάδα κόντρα στον Παναθηναϊκό, αν και νωρίτερα είχε κατακτήσει τον δεύτερο τίτλο του με τα ερυθρόλευκα, το Κύπελλο Ελλάδας του 2010, που ήταν ο πρώτος τίτλος για τους ερυθρόλευκους ύστερα από οκτώ χρόνια. Επίσης στο τέλος του 2010 βρέθηκε στην καλύτερη ομάδα παικτών της Ευρωλίγκα για την δεκαετία 2000-2010. Το 2011, κατακτάει ξανά το Κύπελλο Ελλάδας, αποκλείστηκε από την Ευρωλίγκα στα play off, ενώ στους τελικούς του πρωταθλήματος στην Ελλάδα, χάνει δύο σερί βολές στον τελευταίο τελικό στο Ο.Α.Κ.Α, που κοστίζουν στον Ολυμπιακό τη διεκδίκηση του πρωταθλήματος. Το 2012, είχε δικαστική διαμάχη με τον σύλλογο, η οποία τελικά έληξε εξωδικαστικά με συμβιβασμό.

Την περίοδο 2011-2012 αγωνίστηκε στην Μακάμπι Τελ Αβίβ, κερδίζοντας τους εγχώριους τίτλους και την Αδριατική Λίγκα, με τον ίδιο ωστόσο να έχει μικρό αγωνιστικό ρόλο. Το Δεκέμβρη 2012, υπέγραψε συμβόλαιο με τη ρωσική ΤΣΣΚΑ Μόσχας, όπου και έκλεισε την καριέρα του την σεζόν 2012-2013 κατακτώντας το εθνικό πρωτάθλημα, κύπελλο και μια τελευταία συμμετοχή σε Φάιναλ Φορ Ευρωλίγκα.

Το καλοκαίρι του 2013, ανακοίνωσε την απόσυρσή του από την ενεργό δράση. Στις 12 Δεκεμβρίου 2013, η Ευρωλίγκα τον βράβευσε ως ''Θρύλο της διοργάνωσης'', ενώ βραβεύτηκε και από την ΤΣΣΚΑ Μόσχας για την προσφορά του στο σύλλογο.

Στις 12 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) του Ολυμπιακού στη δεκαετία 2010-2020, όντας όγδοος σε ψήφους του κοινού με ποσοστό 55.87%.

Εθνική Ελλάδας 
Ξεκίνησε την καριέρα του στην Εθνική ανδρών στο Ευρωμπάσκετ 2001, ενώ ακολούθησε και το Ευρωμπάσκετ 2003 στη Σουηδία. Το 2004 συμμετείχε στους Ολυμπιακούς Αγώνες της Αθήνας, καταλαμβάνοντας με την Εθνική την πέμπτη θέση, που είναι και η υψηλότερη που έχει ποτέ κατακτήσει η ομάδα σε Ολυμπιάδες.

Το 2005 κατέκτησε με την Εθνική Ελλάδος το Ευρωπαϊκό πρωτάθλημα το 2005 στη Σερβία, όντας ο ίδιος ένας από του σημαντικότερους αθλητές της ομάδας αφού σημείωσε κατά μέσο όρο 9,6 πόντους, 2,4 ριμπάουντ και 2,1 ασίστ και μπήκε και στην καλύτερη πεντάδα της διοργάνωσης μαζί με τον Δημήτρη Διαμαντίδη.

Το 2006 στην Ιαπωνία, αναδείχθηκε δευτεραθλητής κόσμου στο Παγκόσμιο Πρωτάθλημα Καλαθοσφαίρισης Ανδρών 2006. Η Εθνική Ελλάδος έφτασε αήττητη στα ημιτελικά του Μουντομπάσκετ της Ιαπωνίας και έγραψε ιστορία κερδίζοντας 101-95 την Εθνική ομάδα των Η.Π.Α..  Στον αγώνα αυτό ο Θοδωρής Παπαλουκάς πέτυχε 8 πόντους, μάζεψε 5 ριμπάουντ και μοίρασε 12 ασίστ. Τελικά η Εθνική κατέκτησε το αργυρό μετάλλιο, αφού ηττήθηκε στον τελικό από την Ισπανία 70-47. Ο Παπαλουκάς έγινε μέλος της καλύτερης πεντάδας του Μουντομπάσκετ 2006. 

Το 2007 κατέκτησε την τέταρτη θέση στο Ευρωπαïκό Πρωτάθλημα στην Μαδρίτη, αφού η Ελλάδα έχασε στον Μικρό Τελικό το χάλκινο μετάλλιο από τους Λιθουανούς, με 69-78. Το 2008 κατέκτησε την πέμπτη θέση στους Ολυμπιακούς Αγώνες του Πεκίνου. Στις δυο διοργανώσεις του 2007 και 2008, αποτέλεσε τον αρχηγό της ομάδας. Ύστερα από δική του απόφαση δεν αγωνίστηκε στο Ευρωπαïκό Πρωτάθλημα του 2009, όπου η εθνική κατέκτησε το χάλκινο μετάλλιο, λόγω τραυματισμού που αποκόμισε από τους τελικούς για το πρωτάθλημα με τον Ολυμπιακό. Τελικά δεν επέστρεψε ούτε για το Μουντομπάσκετ 2010 και έτσι επήλθε το τέλος της πορείας του με την Εθνική ομάδα. Πήρε μέρος σε εννιά Τουρνουά Ακρόπολις κερδίζοντας τα επτά. Με το εθνόσημο ανδρών μέτρησε 131 αγώνες με 958 πόντους (μ.ο: 7,31), ενώ με την ελπίδων αγωνίστηκε σε 14 αγώνες με 80 πόντους (μ.ο: 5,71).

Το 2020, μετά από ψηφοφορία στον ιστότοπο της Παγκόσμιας Ομοσπονδίας Καλαθοσφαίρισης, βρέθηκε στην καλύτερη πεντάδα της Εθνικής Ομάδας των τελευταίων δυο δεκαετιών (2000-2020) ετών σε Ευρωμπάσκετ, μαζί με τους Διαμαντίδη, Σπανούλη, Πρίντεζη και Αντετοκούνμπο.

Προσωπική ζωή 
Στις 29 Σεπτεμβρίου 2012 παντρεύτηκε την γυμνάστρια και Μις Ελλάς 2003, Βασιλική Τσεκούρα και την 1η Οκτωβρίου 2017, το ζευγάρι απέκτησε το πρώτο του παιδί, που είναι κορίτσι.

Άλλες ασχολίες 
Μετά την απόσυρσή του από την ενεργό δράση, ο Θοδωρής Παπαλουκάς, έγινε πρεσβευτής της Ευρωλίγκα, ενώ το Σεπτέμβριο του 2017 μαζί με τον Δημήτρη Διαμαντίδη ξεκίνησαν την ακαδημία Eurohoops Academy Εξέλιξις Α.Σ, ''όπου οι νεαροί αθλητές μπορούν να μάθουν, να παίξουν και να αγαπήσουν το άθλημα του μπάσκετ''.

Τίτλοι-Βραβεία

Επαγγελματικές Ομάδες

Α.Ο. Δάφνης 

 Πρωτάθλημα Α2 Εθνικής: (1999)

Ολυμπιακός 

 3x Κύπελλα Ελλάδας: (2002, 2010, 2011)

ΤΣΣΚΑ Μόσχας 

 2x Ευρωλίγκα: (2006, 2008)
6x Πρωταθλήματα Ρωσίας: (2003–08)
 3x Κύπελλα Ρωσίας: (2005–07)
VTB Λίγκα: (2013)
Τριπλ Κράουν: (2006)

Μακάμπι Τελ Αβίβ 

Πρωτάθλημα Ισραήλ: (2012)
Κύπελλο Ισραήλ: (2012)
Αδριατική Λίγκα: (2012)

Ατομικοί 

 MVP της Ευρωλίγκα: (2007)
 MVP του φάιναλ φορ της Ευρωλίγκα: (2006)
 2x Καλύτερη πεντάδα στην Ευρωλίγκα: (2006, 2007)
 2x Δεύτερη Καλύτερη πεντάδα στην Ευρωλίγκα: (2008, 2009)
 Πρώτος σκόρερ στον τελικό της Ευρωλίγκα: (2007)
 MVP του μήνα στην Ευρωλίγκα: (Ιανουάριος 2005)
 MVP της αγωνιστικής στην Ευρωλίγκα: (3ος αγώνας play off 2006/07)
 2x Πρώτος στις ασίστ στην Ευρωλίγκα: (2007, 2009)
 Αναδεικνύεται ως ένας από τους 50 σπουδαιότερους συντελεστές στην ιστορία της Ευρωλίγκα: (Φεβρουάριος 2008).
 Καλύτερα ομάδα παικτών στη δεκαετία 2000-2010 στην Ευρωλίγκα: (2010)
 Βραβείο ''Θρύλος της Ευρωλίγκα'': (2013)
 Καλύτερος Ευρωπαίος Παίκτης: (2006)
 3x Παίκτης της χρονιάς στη Ρωσία: (2005, 2006, 2007)
 MVP Κυπέλλου Ρωσίας: (2006)
 5x Ελληνικό All-Star Game: (2001, 2002, 2009, 2010, 2011)
 3x Πρώτος στις ασίστ στο Ελληνικό Πρωτάθλημα: (2001, 2002, 2009)
MVP Α2 Εθνικής: (1999)

Εθνική Ομάδα 
 7x Τουρνουά Ακρόπολις: (2000, 2002, 2003, 2005, 2006, 2007, 2008)
 Χρυσό μετάλλιο στο Ευρωμπάσκετ 2005
 Αργυρό μετάλλιο στο Μουντομπάσκετ 2006
Χρυσό μετάλλιο στο Κύπελλο Στάνκοβιτς 2006

Ατομικοί 

 Καλύτερη ομάδα του Ευρωμπάσκετ 2005
 Καλύτερη ομάδα του Μουντομπάσκετ 2006

Σημαντικές επιδόσεις 

 Συμμετοχή σε 8 συνεχόμενα Final Four (τις περιόδους 2003-2010, 6 με την ΤΣΣΚΑ και 2 με τον Ολυμπιακό).
 Έγινε ο πρώτος που έσπασε το φράγμα των 600 ασίστ στην ιστορία της Ευρωλίγκα.

 2ος σε κλεψίματα (με 319) στην ιστορία της Ευρωλίγκα (04 Σεπτεμβρίου 2013)
 3ο καλύτερο ρεκόρ σε ασίστ (με 135) κατά τη διάρκεια μίας σεζόν στην Ευρωλίγκα
 1ος σε ασίστ (με 14) στη διάρκεια ενός αγώνα της Ευρωλίγκα (με τη φανέλα του Ολυμπιακού στις 2 Δεκεμβρίου 2009)
 1ος σε ασίστ (με 13) στη διάρκεια ενός αγώνα play-off της Ευρωλίγκα (με τη φανέλα του Ολυμπιακού στις 24 Μαρτίου 2009 εναντίον της Ρεάλ Μαδρίτης)[6]
 1ος σε ασίστ (με 42) στη φάση τορ-16 της Ευρωλίγκα (στον αγώνα ΤΣΣΚΑ-Μπαρτσελόνα 62-64 μοιράζοντας 10 ασίστ έφτασε τις 42 - Μάρτιος 2008)
 2ος σε ασίστ στη φάση TOP 16 της Ευρωλίγκα 2008/09
 2ος σε ευστοχία σε δίποντα στη φάση TOP 16 της Ευρωλίγκα 2008/09[7]
 3ος σε ασίστ (με 105) στην Ευρωλίγκα την περίοδο 2007-08
 3ος σε κλεψίματα στη φάση TOP 16 της Ευρωλίγκα 2008/09
 3ος σε ευστοχία σε δίποντα στην κανονική περίοδο της Ευρωλίγκα 2008/09

Παραπομπές

Εξωτερικοί σύνδεσμοι 

 Θοδωρής Παπαλουκάς , επίσημος ιστότοπος.
 
 

Έλληνες καλαθοσφαιριστές
Πόιντ γκαρντ
Καλαθοσφαιριστές Εθνικής Ελλάδας
Καλαθοσφαιριστές Εθνικής Ελλάδας Κ19
Καλαθοσφαιριστές Αμπελοκήπων
Καλαθοσφαιριστές Δάφνης
Καλαθοσφαιριστές Πανιωνίου
Καλαθοσφαιριστές ΟΣΦΠ
Καλαθοσφαιριστές ΤΣΣΚΑ Μόσχας
Καλαθοσφαιριστές Μακάμπι Τελ Αβίβ
Καλαθοσφαιριστές Ευρωμπάσκετ 2001
Καλαθοσφαιριστές Ευρωμπάσκετ 2003
Καλαθοσφαιριστές Ευρωμπάσκετ 2005
Καλαθοσφαιριστές Ευρωμπάσκετ 2007
Παίκτες νικητές Ευρωμπάσκετ
Καλαθοσφαιριστές Παγκοσμίου Πρωταθλήματος 2006
Καλαθοσφαιριστές στους Θερινούς Ολυμπιακούς Αγώνες 2004
Καλαθοσφαιριστές στους Θερινούς Ολυμπιακούς Αγώνες 2008
Καλαθοσφαιριστές Α2 Εθνικής Ελλάδας
Καλαθοσφαιριστές Α1 Εθνικής Ελλάδας
Καλαθοσφαιριστές ελληνικών συλλόγων
Έλληνες καλαθοσφαιριστές στο εξωτερικό
Καλαθοσφαιριστές ρωσικών συλλόγων
Καλαθοσφαιριστές VTB Λίγκα
Καλαθοσφαιριστές ισραηλινών συλλόγων